Nõukogu määrus (EÜ) nr 2302/2001,

15. november 2001,

Euroopa Majandusühenduse ja Andorra Vürstiriigi vahel kirjavahetuse teel sõlmitud kokkuleppe artikli 12 lõike 2 üksikasjalike rakenduseeskirjade kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut,

võttes arvesse Euroopa Majandusühenduse ja Andorra Vürstiriigi vahel kirjavahetuse teel sõlmitud kokkulepet, [1] eriti selle artikli 12 lõiget 2,

ning arvestades järgmist:

(1) Vastavalt kõnealuse kokkuleppe artikli 12 lõikele 2 kohaldatakse ühenduses toortubakast valmistatud ja Andorra Vürstiriiki imporditud toodete suhtes, mis kuuluvad kaupade kirjeldamise ja kodeerimise harmoneeritud süsteemi rubriikidesse 2402 ja 2403 ning vastavad nimetatud kokkuleppe artikli 3 lõike 1 tingimustele, soodustollimäära, mis moodustab 60 % tollimäärast, mida Andorra Vürstiriik kohaldab kolmandatest riikidest imporditud samasuguste toodete suhtes.

(2) Tuleks kehtestada artikli 12 lõike 2 üksikasjalikud rakenduseeskirjad, et tagada nimetatud artikli ühtne tõlgendamine ja kohaldamine,

ON VASTU VÕTNUD KÄESOLEVA MÄÄRUSE:

Artikkel 1

Kohaldamisala

Euroopa Majandusühenduse ja Andorra Vürstiriigi vahel kirjavahetuse teel sõlmitud kokkuleppe (edaspidi "kokkulepe") artikli 12 lõikes 2 nimetatud toodete importimisel Andorra Vürstiriiki kohaldatakse soodustollimäära lisas toodud sertifikaadi esitamisel.

Artikkel 2

Väljaandmise üldtingimused

1. Ekspordiriigi toll annab sertifikaadi välja eksportija või tema vastutusel tegutseva volitatud esindaja taotluse alusel. Selleks täidab eksportija või tema volitatud esindaja sertifikaadi, mille näidis on esitatud lisas, ühes selles keeles, milles kokkulepe on koostatud.

2. Sertifikaadi annavad välja ühenduse liikmesriigi pädevad asutused, kui harmoneeritud süsteemi rubriikidesse 2402 ja 2403 kuuluvad tooted on valmistatud ühenduses seal vabas ringluses olevast toortubakast.

3. Väljaandvad tolliasutused võtavad vajalikke meetmeid nõuetele vastavuse kontrollimiseks. Seetõttu on neil õigus nõuda mis tahes tõendusmaterjali ja korraldada asjakohast kontrolli. Väljaandvad tolliasutused tagavad ka selle, et vorm oleks nõuetekohaselt täidetud.

4. Sertifikaadi väljaandmist taotlev eksportija peab olema valmis igal ajal esitama sertifikaadi väljaandva ekspordiriigi tolliasutuste nõudmisel kõik asjakohased dokumendid, mis tõendavad kauba töötlemisastet ja ühenduse staatust, mis on ette nähtud kokkuleppe artikli 12 lõikega 2.

5. Sertifikaadi annab välja toll ja see antakse eksportijale niipea, kui eksport on toimunud või kui on tagatud, et kaup eksporditakse. Väljaandev tolliasutus säilitab sertifikaadi koopia.

6. Väljaandev tolliasutus nummerdab kõik sertifikaadid. Koopiatel on sama number kui originaalil.

Artikkel 3

Tollimaksude tagastamise või tollimaksudest vabastamise keeld

1. Vabas ringluses oleva toortubaka suhtes, mida kasutatakse selliste kaupade valmistamisel, millele on välja antud või koostatud artikli 2 kohane sertifikaat, ei kohaldata ühenduses tollimaksude tagastamist ega tollimaksudest vabastamist mitte mingil viisil.

2. Sertifikaadis märgitud toodete eksportija peab olema valmis igal ajal esitama ühenduse asjaomaste tolliasutuste nõudmisel kõik vajalikud dokumendid, mis tõestavad, et asjaomaste toodete valmistamisel kasutatud imporditud toortubaka eest ei ole saadud tagasimaksu ja et kõik toortubaka suhtes kohaldatavad tollimaksud ja samaväärse toimega maksud on tegelikult makstud.

Artikkel 4

Tagasiulatuvalt väljaantud sertifikaadid

1. Olenemata artikli 2 lõikest 5 võib erandlikel asjaoludel anda sertifikaadi välja pärast sellega seotud toodete eksportimist maksimaalselt kolme kuu jooksul alates ekspordikuupäevast.

2. Lõike 1 rakendamiseks märgib eksportija taotlusesse sellega hõlmatud toodete eksportimise koha ja kuupäeva ning põhjendab taotlust.

3. Tagasiulatuvalt väljaantud sertifikaadi lahtris 8 peab olema üks järgmistest märgetest:

ESPEDIDO A POSTERIORI,UDSTEDT EFTERFØLGENDE,NACHTRÄGLICH AUSGESTELLT,ΕΚΔΟΘΕΝ ΕΚ ΤΩΝ ΥΣΤΕΡΩΝ,ISSUED RETROACTIVELY,DÉLIVRÉ A POSTERIORI,RILASCIATO A POSTERIORI,ACHTERAF AFGEGEVEN,EMITIDO A POSTERIORI,ANNETTU JÄLKIKÄTEEN,UTFÄRDAT I EFTERHAND,EMES A POSTERIORI.

Artikkel 5

Sertifikaadi duplikaadi väljaandmine

1. Sertifikaadi varguse, kadumise või hävimise korral võib eksportija taotleda selle väljaandnud tolliasutuselt duplikaati nende valduses olevate ekspordidokumentide põhjal.

2. Duplikaadi lahtris 8 peab olema üks järgmistest märgetest:

DUPLICADO,DUPLIKAT,DUPLICATE,DUPLICATA,DUPLICATO,DUPLICAAT,SEGUNDA VIA,KAKSOISKAPPALE,DUPLICAT.

3. Sertifikaadi originaali kuupäeva kandev duplikaat hakkab kehtima alates nimetatud kuupäevast.

Artikkel 6

Sertifikaadi kehtivus

1. Sertifikaat kehtib neli kuud alates selle väljaandmisest ekspordiriigis ning see tuleb nimetatud aja jooksul esitada impordiriigi tollile.

2. Sertifikaate, mis esitatakse Andorra Vürstiriigi tollile pärast lõikes 1 kindlaksmääratud esitamistähtaja möödumist, võib vastu võtta kokkuleppe artikli 12 lõikega 2 ettenähtud tariifsete soodusmeetmete kohaldamiseks, kui tähtajast ei peetud kinni erandlike asjaolude tõttu või kui tooted esitati tollile enne kõnealuse tähtaja lõppu.

Artikkel 7

Sertifikaadi esitamine

1. Importija peab taotlema soodustollimäära tollivõla tekkimise ajal.

2. Sertifikaadid esitatakse Andorra Vürstiriigi tollile koos tollivõla aluseks oleva tollideklaratsiooniga. Tollil on õigus nõuda sertifikaadi tõlget.

Artikkel 8

Tõendavad dokumendid

Artikli 2 lõikes 4 nimetatud dokumente, mille eesmärk on tõendada, et sertifikaadiga hõlmatud tooted on kõlblikud kokkuleppe artikli 12 lõikega 2 ettenähtud soodustollimäära kohaldamiseks ja et need vastavad muudele käesoleva määruse tingimustele, võib esitada järgmisel kujul:

a) kasutatud toortubaka ühenduse staatust käsitlev tõendusmaterjal, mis on koostatud vastavalt asjaomastele ühenduse sätetele;

b) otsesed tõendid toimingute kohta, mida eksportija või tarnija on teinud kõnealuste toodete saamiseks, ja mis sisalduvad tema raamatupidamisdokumentides või asutusesiseses auditeeritud raamatupidamises.

Artikkel 9

Sertifikaatide ja tõendavate dokumentide säilitamine

1. Eksportija, kes taotleb sertifikaadi väljaandmist, säilitab artikli 2 lõikes 4 nimetatud dokumente vähemalt kolm aastat.

2. Andorra Vürstiriigi toll säilitab talle esitatud sertifikaate vähemalt kolm aastat.

Artikkel 10

Vastastikune abi

1. Ühenduse liikmesriikide tolliasutused edastavad üksteisele komisjoni kaudu oma asutustes sertifikaatide väljaandmiseks kasutatavad templinäidised ja sertifikaatide kontrollimise eest vastutavate tolliasutuste aadressid.

2. Käesoleva määruse nõuetekohase kohaldamise tagamiseks abistavad ühenduse liikmesriikide ja Andorra tolliasutused üksteist vastastikku dokumentide ehtsuse ja õigsuse ning eelnevates artiklites sätestatud toimingute korrektsuse kontrollimisel.

Artikkel 11

Järelkontroll

1. Järelkontrolli sertifikaatide üle tehakse pisteliselt või siis, kui Andorra Vürstiriigi tolliasutusel tekib põhjendatud kahtlus dokumentide ehtsuse, kõnealuste kaupade puhul nõutava töötlemisastme ja ühenduse staatuse või käesoleva määruse muude nõuete täitmise suhtes.

2. Lõike 1 rakendamisel tagastab Andorra Vürstiriigi toll sertifikaadi ekspordiriigi tollile, põhjendades vajaduse korral uurimise vormi või sisu. Ta esitab koos järelkontrollitaotlusega kõik dokumendid või saadud andmed, mille põhjal võib oletada, et sertifikaadis esitatud andmed on ebaõiged.

3. Kontrolli teostab ekspordiriigi toll. Selleks on tal õigus nõuda mis tahes tõendeid ja kontrollida eksportija raamatupidamisdokumente ning korraldada mis tahes kontrollimisi, mida ta peab asjakohaseks.

4. Kontrolli tulemustest teatatakse kontrolli taotlenud tolliasutusele niipea kui võimalik. Kõnealustest tulemustest peab selgesti ilmnema, kas dokumendid on ehtsad ja kas asjaomased tooted vastavad artikli 12 lõike 2 nõuetele.

5. Kui põhjendatud kahtluse korral ei ole kümne kuu jooksul pärast kontrollitaotluse esitamist vastust saadud või kui vastus ei sisalda piisavat teavet, et otsustada, kas kõnealune dokument on ehtne või määrata kindlaks kasutatud toortubaka nõutud töötlemisaste või ühenduse staatus, keeldub Andorra Vürstiriigi toll tariifsete soodusmeetmete kohaldamisest.

Artikkel 12

Sanktsioonid

Karistus määratakse igale isikule, kes koostab või laseb koostada valeandmeid sisaldava dokumendi, et saada toodetele kokkuleppe artikli 12 lõikega 2 ettenähtud soodustollimäära.

Artikkel 13

Lõppsätted

Käesolev määrus jõustub järgmisel päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 15. november 2001

Nõukogu nimel

eesistuja

M. Aelvoet

[1] EÜT L 374, 31.12.1990, lk 14. Kokkulepet on muudetud 1994. aasta ühinemisaktiga.

--------------------------------------------------

LISA

+++++ TIFF +++++

+++++ TIFF +++++

--------------------------------------------------